Жалба, подадена на 8 април 2014 г. от European Dynamics Belgium SA и др. срещу решението, постановено от Общия съд (втори състав) на 29 януари 2014 г. по дело T-158/12, European Dynamics Belgium и др./EMA
(Дело C-173/14 P)
Език на производството: гръцки
Страни
Жалбоподатели: European Dynamics Belgium SA, European Dynamics Luxembourg SA, Εvropaïki Dynamiki – Proigmena Systimata Tilepikoinonion Pliroforikis kai Tilematikis AE, European Dynamics UK Ltd (представител: V. Christianos, адвокат)
Друга страна в производството: Европейска агенция по лекарствата (ЕМА)
Искания на жалбоподателите
да се отмени решението на Общия съд от 29 януари 2014 г. по дело T-158/12 и да се върне делото на Общия съд за постановяване на ново решение по същество,
да се осъди EMA да заплати съдебните разноски.
Основания и основни доводи
1.    Жалбоподателите поддържат, че решението на Общия съд от 29 януари 2014 г. по дело T-158/12 съдържа правни преценки, които явно нарушават норми на правото на Съюза и са оспорени в жалбата.
2.    Според жалбоподателите обжалваното решение трябва да бъде отменено поради явни грешки в преценката, изопачаване на техните доводи, грешка в мотивите, както и неправилно тълкуване и прилагане на правото на Съюза.
3.    Жалбоподателите изтъкват по-конкретно четири основания за отмяна:-    Първото основание се отнася до новия критерий за възлагане, добавен в хода на обществената поръчка, макар че не е бил предвиден в техническите спецификации. По отношение на това основание жалбоподателите изтъкват изопачаване на основанието за отмяна и на доводите, на които са се позовали в писмените си становища, както и липса на мотиви.-    Второто основание се отнася до оценката на критерий за качествен подбор като критерий за възлагане. Във връзка с това основание жалбоподателите се позовават на грешка в преценката, на неправилно тълкуване и прилагане на правото на Съюза, както и на липса на мотиви.-    Третото основание се отнася до оценката на опита, придобит по предходни договори със същия възлагащ орган. Що се отнася до това основание, жалбоподателите изтъкват неправилно тълкуване и прилагане на правото на Съюза, грешка в преценката и липса на мотиви.-    Четвъртото основание засяга оценката на критерий, по който не е била възможна обективна класификация. По това основание жалбоподателите се позовават на явна грешка в преценката, неправилно тълкуване и прилагане на правото на Съюза и липса на мотиви.